
Parlamentul României

Camera Deputaţilor

Comisia pentru muncă şi protecţie socială
	Bucureşti,
	19 septembrie 2022

	Nr.
	4c-9/664


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021, trimis Comisiei pentru muncă şi protecţie socială prin adresa nr.PLx 449/2022 din 1 septembrie 2022, pentru dezbatere pe fond.

PREŞEDINTE,

ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	19 septembrie 2022

	Nr.
	4c-9/664


R A P O R T

asupra proiectului de Lege pentru ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021
În temeiul art.95 din Regulamentul Camerei Deputaţilor, republicat, cu modificările și completările ulterioare, Comisia pentru muncă şi protecţie socială a fost sesizată, prin adresa nr.PLx 449/2022 din 1 septembrie 2022, cu dezbaterea pe fond a proiectului de Lege pentru ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021. 


Proiectul de lege are ca obiect de reglementare ratificarea Acordului între România şi Republica Chile în domeniul securităţii sociale, semnat la Santiago, Chile, la 26 februarie 2021. Acordul conţine dispoziţii privind principiul egalităţii de tratament între persoanele care sunt sau au fost supuse legislaţiei unuia dintre state şi care au domiciliul pe teritoriul celuilalt stat şi cetăţenii acestui stat. 

Totodată, Acordul prevede exportul prestaţiilor, cu excepţia prestaţiilor speciale necontributive în bani pentru România. Este prevăzut şi principiul totalizării perioadelor de asigurare realizate în ambele state, în măsura în care acestea nu se suprapun, dacă este necesar pentru stabilirea dreptului la prestaţii, având în vedere condiţionarea dreptului de realizare a unei perioade de asigurare. De asemenea, se reglementează acordarea prestaţiilor de îngrijire a sănătăţii pentru titularii de pensii care au domiciliul pe teritoriul celuilalt stat.
La întocmirea prezentului raport, comisia a avut în vedere:

· avizul favorabil al Consiliului Legislativ (nr.720/23.06.2022)

· avizul favorabil al Comisiei pentru egalitatea de şanse pentru femei şi bărbaţi (nr.4c-20/405/12.09.2022)
· avizul favorabil al Comisiei pentru politică externă 
(nr.4c-16/44/13.09.2022)
· avizul favorabil al Comisiei pentru drepturile omului, culte și problemele minorităților naționale (nr.4c-6/522/14.09.2022)

· avizul favorabil al Comisiei pentru sănătate și familie 
(nr.4c-10/422/13.09.2022)

· avizul favorabil al Comisiei pentru transporturi și infrastructură 
(nr.4c-4/184/13.09.2022).

 La dezbaterile care au avut loc în şedinţa comisiei din 12 septembrie 2022 au participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările și completările ulterioare:

· dl Marius-Ilie Stanciu – Secretar de Stat, Ministerul Muncii și Solidarității Sociale;
· dna Georgeta Jugănaru – director, Ministerul Muncii și Solidarității Sociale;
· dna Monica Mateescu – consilier, Ministerul Muncii și Solidarității Sociale.
La lucrări au participat deputaţii, membri ai comisiei, conform listei de prezenţă.
Raportul comisiei a fost adoptat cu unanimitate de voturi.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 


Camera Deputaţilor este prima Cameră sesizată, potrivit prevederilor art.75 din Constituţia României şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.
În urma finalizării dezbaterilor asupra proiectului de lege şi a documentelor conexe, membrii comisiei au hotărât să propună plenului Camerei Deputaţilor prezentul raport, de adoptare a proiectului de lege în forma prezentată de Guvern.

PREŞEDINTE,


SECRETAR,


Adrian Solomon 

Dan-Constantin Şlincu 

Şef birou Lidia Vlădescu
Întocmit, 

Expert parlamentar Cristina Turcu

